Armide
Armide er titlen på to operaer med libretto af Philippe Quinault (1635-1688) efter Torquato Tassos episke digt fra 1581, Gerusalemme liberata (dansk Det befriede Jerusalem, 1884). Den ene er en 'tragédie lyrique', der består af en prolog og fem akter af Jean-Baptiste Lully, uropført i Paris 1686. Den anden er en 'tragédie lyrique' i fem akter af Christoph Willibald Gluck, uropført i Paris 1777.
Handlingen foregår i Damaskus i slutningen af første korstog i 1090'erne. Armide er niece til kongen af Damaskus og desuden en mægtig troldkvinde, der elsker den kristne korsridder Renaud og holder ham fanget i sit forheksede palads.
Talrige operaer er lavet over denne kærlighedshistorie mellem Armide/Armida og Renaud/Rinaldo, hvoraf de berømteste er: Rinaldo (1711) af Georg Friedrich Händel, Armida al campo d’Egitto (1718) af Antonio Vivaldi, Armida (1784) af Joseph Haydn, Armida (1817) af Gioacchino Rossini og Armida (1904) af Antonín Dvořák.